बॉडी की खामियां छुपाता, 7 स्टाइलिंग मिस्टेक-8 तरह के फैशन, इसके ट्रेंड सेटर एक्टर, डिजाइनर और पॉलिटिशियन
Italy Famous Fashion Designer Museo Bianchi Prada (Fashion Is An Instant Language) फैशन से हमारा बहुत पुराना नाता रहा है। फैशन में व्यक्ति की पूरी दुनिया और पर्सनैलिटी समाई होती है। इंसान की सोच, परिवार, एजुकेशन, कल्चर,
फैशन से हमारा बहुत पुराना नाता रहा है। फैशन में व्यक्ति की पूरी दुनिया और पर्सनैलिटी समाई होती है। इंसान की सोच, परिवार, एजुकेशन, कल्चर, सोशल स्टेटस और व्यवहार का आईना फैशन ही है। इस पर इटली की मशहूर फैशन डिजाइनर म्यूसिया बिआंची प्राडा (Miuccia Bianchi Prada) ने एक बार कहा था कि 'Fashion is an instant language' यानी फैशन तुरंत समझ में आने वाली भाषा है।
हम जब किसी से मिलते हैं तो उस व्यक्ति का ड्रेस सेंस को देखकर उसे समझते हैं। उसका नेचर और एटिट्यूड उसके ड्रेस सेंस से समझा जा सकता है। यानी फैशन हमारी पर्सनैलिटी की जुबान है जिसके जरिए हम बिना बोले ही जाने-अनजाने अपने बारे में सब कुछ बता देते हैं।
फैशन में हर चीज शामिल है। कपड़े, हेयरस्टाइल, मेकअप, जूते, हैंडबैग, एक्सेसरीज…सब कुछ। लेकिन सबसे पहले जो नोटिस किया जाता है, वह है आपका ड्रेस सेंस। सबका स्टाइल, कलर चॉइस और ड्रेस कैरी करने का ढंग अलग-अलग होता है। लेकिन कुछ लोगों का ड्रेस सेंस कमजोर होता है और ड्रेस के सेलेक्शन को लेकर उनसे गलती हो जाती है।
इस चीज को समझाने के लिए आपको लेकर चलते हैं फैशन की पाठशाला में। लेकिन उससे पहले पोल के जरिए बताएं फैशन के बारे में आप क्या सोचते हैं?
आदम ने बनाई पत्तों की ड्रेस, पेरिस में बना लग्जरी फैशन
कहते हैं इस दुनिया के पहले इंसान आदम और हव्वा ने जब जीवन-वृक्ष का फल खाया तो खुद को बिना कपड़ों में देखकर शर्म भी महसूस हुई। इस पर हव्वा ने ड्रेस की डिमांड की तो आदम ने पत्तों से उसके लिए कपड़े बनाए। यह कहीं न कहीं बोटेनिकल प्रिंट या फ्लोरल फ्रिंट की शुरुआत थी। इसके बाद जानवरों की खाल से ड्रेसेज बनाई गईं जिसे आज के एनिमल प्रिंट से जोड़ा जा सकता है।
प्राचीन रोम और इजिप्ट में कपड़ों को स्टेटस सिंबल माना जाता था। उस जमाने में अमीर लोग रंग-बिरंगे स्टाइलिश कपड़े तो पहनते और आम लोगों के कपड़ों का रंग सादा ही रहता।
पहले के जमाने में हडि्डयों से सुई बनाई जाती थी और हाथों से कपड़े सिले जाते। दक्षिण अफ्रीका की सिबुडु गुफा में पहली बार हड्‌डी से बनी सुई पाई गई थी जो 61 हजार साल पुरानी मानी जाती है। यह सुई चिड़िया की हड्‌डी से बनाई गई थी। हाथी के दांत से बनी सुई 30 साल पहले रूस में पाई गई, लेकिन तांबे की सुई प्राचीन मिस्त्र में बनाई गई।
1790 में इजराइल के थॉमस सेंट नाम के व्यक्ति ने पहली सिलाई मशीन बनाई जिससे फैशन को नया आयाम मिला और कपड़ों को लंबे थान की तरह लपेटने की जगह स्टाइलिश ड्रेस बनाने की शुरुआत हुई।
100 साल बाद 1890 में फ्रांस में ओट कूट्युअर (haute couture) यानी स्पेशल लग्जरी डिजाइनर ड्रेसेज का कल्चर शुरू हुआ।
भारत में जब भी फैशन की बात होती है, लोग बॉलीवुड की तरफ देखते हैं।
ग्राफिक्स के जरिए समझें कितनी तरह के होते हैं फैशन:
बॉलीवुड बदलता है फैशन ट्रेंड, 'मुगल-ए-आजम' ने हिट किया अनारकली सूट
फैशन और बॉलीवुड एक दूसरे के पूरक हैं। बॉलीवुड एक्टर्स के लिए जो स्टाइल क्रिएट किया जाता है, वह लोगों के बीच ट्रेंड बनता है। अनारकली सूट इसका अच्छा उदाहरण है जो एवरग्रीन फैशन बना।
अनारकली का ट्रेंड 1960 में आई फिल्म 'मुगल-ए-आजम' के बाद शुरू हुआ। इस एथनिक वियर का नाम भी 'अनारकली' बनीं मधुबाला के कैरेक्टर पर रखा गया।
1965 में आई फिल्म 'वक्त' ने न केवल साधना के हेयर कट को पॉपुलर किया, बल्कि महिलाओं के बीच ‘स्लीवलेस कुर्ता और चूड़ीदार पाजामा’ भी मशहूर हो गया।
1968 में आई फिल्म 'ब्रह्मचारी' में मुमताज ने ट्रिपल ड्रेप साड़ी पहनी। आज तक साड़ी पहनने का वो स्टाइल कॉकटेल पार्टी की जान है।
1980 में फिल्म 'शान' और ‘नमक हलाल’ में परवीन बॉबी के गोल्डन शिमर गाउन ने फैशन वर्ल्ड में आग लगा दी। अक्सर सगाई, मेहंदी या रिसेप्शन पर लड़कियां इस ड्रेस को पहनना पसंद करती हैं।
यशराज चोपड़ा की फिल्मों ने बढ़ाया शिफॉन का क्रेज
1987 में आई फिल्म ‘मिस्टर इंडिया’ और 1989 में यश चोपड़ा की फिल्म 'चांदनी' में श्रीदेवी पर लहराती पतली महीन शिफॉन की साड़ियां धीरे-धीरे हर महिला के वॉर्डरोब का हिस्सा बन गईं।
साल 2000 में फिल्म 'मोहब्बतें' में ऐश्वर्या राय ने शिफॉन के ट्रेंड को दोबारा शुरू किया। दुनियाभर में फ्रेंच शिफॉन आज भी मशहूर है। 1700 में सिल्क शिफॉन पूरे यूरोप में मशहूर थी। फ्रेंच शिफॉन की कीमत लाखों में होती है।
1994 में आई फिल्म 'हम आपके हैं कौन' में माधुरी दीक्षित की पर्पल एम्बेलिश्ट साड़ी और बैकलैस ब्लाउज भी खूब पहने जाने लगे। इसके बाद आई फिल्म 'दिल तो पागल है' में माधुरी का थ्री पीस सूट कॉलेज की हर स्लिम लड़की का स्टाइल स्टेटमेंट बन गया। फिल्म 'कुछ-कुछ होता है' में रानी मुखर्जी का स्वीटहार्ट नेकलाइन का सूट भी ट्रेंड में आया।
करीना ने हिट किया शरारा और लॉन्ग टी-शर्ट के साथ पटियाला सलवार
फिल्मों का ही असर था कि करीना कपूर ने शरारा पॉपुलर किया और रानी मुखर्जी ने बिना दुपट्‌टे के शॉर्ट कुर्ती के साथ पटियाला सलवार को स्टाइल बनाया।
वहीं, विद्या बालन की 'परिणीता' ने फुल स्लीव के ब्लाउज और सूट्स को हिट किया। इसके बाद 2007 में आई 'जब वी मेट' में पटियाला सलवार और हैरम पैंट्स के साथ लॉन्ग टीशर्ट हर लड़की का फेवरेट बना। फिल्मों ने ही बिकिनी ब्लाउज और नूडल स्ट्रैप ब्लाउज को पॉपुलर बनाया।
आगे बढ़ने से पहले ग्राफिक्स के जरिए देखिए कैसे बॉलीवुड ने बदला फैशन का ट्रेंड:
OTT पर ध्यान देने वाले लोग होते हैं ट्रेंडी
सेलिब्रिटी फैशन डिजाइनर अली अजगर कहते हैं कि इंसान को देखकर ही उनकी पर्सनैलिटी का अंदाजा लगाया जा सकता है। जैसे कुछ लोग ‘ओवर द टॉप’ यानी OTT पर ज्यादा ध्यान देते हैं। ऐसे लोग बहुत फैशनेबल और ट्रेंडी होते हैं। कुछ लोगों का फैशन को लेकर कंजरवेटिव नजरिया होता है। वो फैशन तो करते हैं लेकिन उसे रिवील नहीं करते। वो ट्रेंडी साड़ी पहनेंगे, लेकिन स्टाइलिश ब्लाउज नहीं। इस तरह के फैशन में उनके प्रोफेशन का भी काफी प्रभाव पड़ता है जो उनके कंजरवेटिव ड्रेस सेंस की वजह बनता है।
बॉडी के हिसाब से चुनें ब्लाउज और पेटीकोट
अगर आपकी बॉडी स्लिम है तो ब्लैक ड्रेसेज पहनने से बचें। ऐसे लोगों को थिक फैब्रिक चूज करना चाहिए, ताकि उनकी बॉडी में कर्व दिखे। ऐसी महिलाएं हैवी प्रिंट्स, लेयर या फ्रिल्स के सूट पहनें जिससे कर्व्स का इल्यूजन क्रिएट हो सके।
ड्रेस हमेशा बॉडी शेप के हिसाब से पहननी चाहिए। ग्राफिक्स पढ़िए:
प्लस साइज महिलाओं को चुनने चाहिए जयपुरी या शॉर्ट कुर्ते 
हैवी वेट वाली महिलाओं को कपड़ों का सिलेक्शन सोच समझकर करना चाहिए। ऐसे लोगों को गहरे रंग पहनने चाहिए। प्लस साइज महिलाओं को शॉर्ट कुर्ती, अनारकली सूट, जयपुरी कुर्ते और लॉन्ग गाउन पहनने चाहिए। इससे उनका लुक स्लिम दिखता है।
फैशन से क्रिएट करें ऑप्टिकल इल्यूजन
लोगों को अपनी बॉडी टाइप के हिसाब ड्रेस पहननी चाहिए। फैशन डिजाइनर अली अजगर के अनुसार कई बार शरीर का एक हिस्सा बहुत अलग दिखता है और सामने वाले की नजर बार-बार वहीं जाती है। ऐसे में फैशन से ऑप्टिकल इल्यूजन क्रिएट किया जा सकता है, ताकि सामने वाले की नजर वहां जाकर टिके जहां आप चाहते हैं। जैसे जो लोग टॉल होते हैं उन्हें वर्टिकल के बजाए हॉरिजेंटल प्रिंट्स पहनने चाहिए। इससे उनकी हाइट बैलेंस दिखेगी। अगर किसी की हिपलाइन हैवी है तो उन्हें बड़़ा पेंडेंट या हैवी नेकपीस कैरी करना चाहिए।
जिनका शरीर कर्वी नहीं है उन्हें ऐसी एक्सेसरीज पहननी चाहिए जो बॉडी के कर्व्स का इल्यूजन क्रिएट करे। जो लोग स्लिम हैं उन्हें फिट ड्रेसेज पहनने जगह लोअर बॉडी पर वाइड प्लाजो पैंट ट्राई करना चाहिए। इससे उनकी अपर और लोअर बॉडी में बैलेंस दिखेगा।
इसके अलावा व्यक्ति मोटा हो या पतला, सभी के शरीर में वेस्ट लाइन एकमात्र बॉडी पार्ट होता है जो बाकी हिस्से से पतला दिखता है। ऐसे में A लाइन ड्रेस कैरी की जा सकती है या वन पीस ड्रेस के साथ बेल्ट पहनी जा सकती है।
अगर किसी के कंधे चौड़े हैं तो उसे कवर न करें। ऐसे लोगों पर ऑफ शोल्डर ड्रेस जंचती है।
सस्टेनेबल फैशन का है दौर
नोएडा के सत्यम फैशन इंस्टीट्यूट की वाइस प्रिंसिपल डॉ. नीतू मल्होत्रा के अनुसार फैशन हर जगह हर चीज में है। फैशन इंसान के बिहेवियर, ड्रेसिंग, एक्सेसरीज, फुटवियर, हेयर स्टाइल हर चीज में मौजूद है। यह इंसान के मूड में भी झलकता है। अच्छे मूड में अक्सर लोग ब्राइट शेड्स को पहनना पसंद करते हैं। इन सबसे ऊपर फैशन वह है जिससे कारीगर अपनी रोजी-रोटी चला रहा है।
आज का दौर सस्टेनेबल फैशन का दौर है। डिजाइनर भी इसी तरह के फैशन पर फोकस कर रहे हैं जो ईको फ्रेंडली है। कपड़े का एक भी टुकड़ा बर्बाद नहीं हो रहा। ड्रेस बनाने के बाद उसकी कतरनों से इयररिंग, ब्रेसलेट, नेक पीस, बेल्ट, पर्स, हेयर बैंड, शूज जैसी एक्सेसीज बन रही हैं। पुरानी डेनिम इसका अच्छा उदाहरण है। इसकी अपसाइक्लिंग और रीसाइक्लिंग की जा रही है। अपसाइक्लिंग में डेनिम को ऊपर से डेकोरेट किया जाता है। रीसाइक्लिंग में उसे नष्ट करके दोबारा बनाया जाता है। पुराने ट्रक की डेकोरेशन हो, वॉल क्लॉक या बैग, अब सब जगह अपसाइक्लिंग डेनिम यूज हो रही है।
फैशन की 5 स्टेज होती हैं, ग्राफिक्स पढ़िए:
फैशन इंडस्ट्री में पॉपुलर है 20 ईयर रूल्स
बैगी जींस, हाई वेस्ट जींस और बैल बॉटम पैंट्स 60 के दशक में खूब पहनी गईं। यही नहीं पफ्ड स्लीव और कोरसेट भी 70 के दशक में ट्रेंड में रहे। अब इनका फैशन दोबारा लौट आया है।
फैशन रिसर्चर मानते हैं कि जैसे इतिहास खुद को दोहराता है, वैसे ही फैशन भी लौटकर आता है और इसके पीछे का कारण होता है जनरेशन का बदलना। अक्सर फैशन 2 से 3 दशक के बाद लौटता है।
वहीं, फैशन एक्सपर्ट और इतिहासकार जेम्स लावर ने ‘लावर लॉ’ बनाया जिसके हिसाब से फैशन 50 साल बाद लौटता है।
दूसरी तरफ, फैशन इंडस्ट्री में '20 Year Rule' भी खूब बहुत पॉपुलर है। कुछ फैशन एक्सपर्ट मानते हैं कि फैशन हर 20 साल बाद लौटता है। इन दिनों 80-90 के दशक का फैशन ट्रेंड में है।
ऐसी ड्रेसिंग से करें तौबा
कई लोगों को फैशन सेंस नहीं होता और वह फैशन ब्लंडर कर बैठते हैं। अगर किसी की जांघ मोटी है तो उन्हें शॉर्ट ड्रेसेज पहनने से बचना चाहिए। किसी की बाजू पर फैट है तो स्लीवलेस या हॉल्टर नेक नहीं पहनने चाहिए। वहीं, अगर किसी की बॉडी का अपर पार्ट यानी बस्ट साइज 34 इंच से ज्यादा है तो उन्हें रीवीलिंग लो नेकलाइन ड्रेसेज या ब्लाउज नहीं पहनने चाहिए।
लोगों तक फैशन कई तरीकों से पहुंचता है। ग्राफिक्स से जानिए:
फैशन शो के खास महीने
यूरोप में डिजाइनर्स जनवरी और जुलाई में लग्जरी फैशन और पुरुषों के कलेक्शन को शोकेस किया जाता है। विदेश में जहां अक्टूबर में स्प्रिंग आता है तो समर के रेडी टु वेयर कपड़े डिस्प्ले किए जाते हैं। वहां मार्च में विंटर कलेक्शन डिस्प्ले होता है। अधिकतर फैशन शो में फैशन प्रेस और खरीदार शामिल होते हैं। हमारे यहां वेडिंग सीजन और दिवाली से पहले फैशन शोज होते हैं।
फैशन हर इंसान में मौजूद 
मशहूर शायर हसीब सोज ने बहुत खूब लिखा है कि
हमने किरदार को कपड़ों की तरह पहना है
तुमने कपड़ों को ही किरदार समझ रखा है…
सच है कि आजकल कपड़ों को ही किरदार समझा जाता है। फैशन वर्ल्ड में आप जिस तरह के कपड़े पहन रहे हैं वह आपकी सोच, व्यवहार, पसंद, फैमिली बैकग्रांउड, स्टेटस, कल्चर सबकी कुंडली खोल देते हैं। ड्रेस सेंस का मतलब ही है, बॉडी के अनुसार कपड़ों का सिलेक्शन जिससे पर्सनैलिटी अट्रैक्टिव लगे।
फैशन वर्ल्ड की जानी मानी बेल्जियम फैशन डिजाइनर Diane von Fürstenberg ने एक बार कहा था 'स्टाइल हम सब में मौजूद है, हमें बस इसे ढूंढ़ने की जरूरत है।'
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।